Mart Murdvee

Mart Murdvee (18. märts 1951, Tabivere – 29. jaanuar 2022, Tallinn) oli eesti psühholoog ning õpetaja ja õppejõud.

Haridustee 
Mart Murdvee lõpetas Tartu 1. Keskkooli 1969. aastal, Tallinna Pedagoogilise Instituudi joonistamise, joonestamise ja tööõpetuse erialal 1974. aastal ja Tartu Riikliku Ülikooli sotsiaalpsühholoogia erialal (cum laude) 1989. aasta.

Aastatel 1996–1998 täiendas ta enda haridust mitmes suunas: müügi- ja juhtimisalane nõustamine (European Bank for Reconstruction and Development, Turn Around Management Programme – Advisory programme in management and sales, 1996–1997); Euroopa Liiduga seotud riigiamet (Austrian Federal Academy of Public Administration, Seminar “Preparing Austria’s Civil Service for the European Union”, 1997); riigikaitse (EV Kaitseministeerium, Kõrgemad Riigikaitse Kursused, 1998); töö migrantidega (Otto Benecke Stiftung e.V., Deutschland, Seminar “Arbeit mit jungen Migranten in Deutschen Bundesrepublik”, 1998).

Psühholoogiaeriala doktorandina Poolas Sileesia Ülikoolis uuris tööstressi ja heaolu seost (Occupational stress and well-being: moderating role of work-family conflict and locus of control; juhendajad dr. habil. B. Kožuscnik ja prof. M. Teichmann).

Töökäik 
Mart Murdvee alustas oma pedagoogitööd üldhariduskoolis ja lõpetas ülikoolis. Vahepeale ja kõrvale mahtusid trükkimise ja trükiste kujundamisega ning nõu andmisega seotud ametid, aga ka teaduslike uurimistega seotud tööd.

Aastatel 1972–1974 õpetaja Tallinna 42. Keskkoolis ja Tallinna 1. Keskkoolis.

Aastatel 1974–1975 kohustuslik ühe aasta pikkune sõjaväeteenistus NSV Liidu relvajõududes, olles raadioside ülekandeteenistuses.

Aastatel 1976–1987 kunstnik ja tehnoloog Ajakirjandusmaja tootmisosakonnas. Selles Tallinnas asuvas  hoones tegutsesid ajalehtede ja ajakirjade toimetused ning EKP Keskkomitee Kirjastus, kus trükiti ajalehti, ajakirju, brošüüre ja reklaami. 1976. aastal ka kujundaja Teeninduskombinaadis “Kiir” (Tallinn). Juunis–juulis 1978 kunstnik Eesti NSV Riikliku Etnograafiamuuseumi ekspeditsioonil hantide juurde: põhjapõdrakasvatajate juurde Uurali mäestiku põhjaosas ja kalurite juurde Obi jõe alamjooksul,.

Aastatel 1987–1990 nõunik Pirgu Arenduskeskuses (Raplamaal tegutsenud info-, õppe- ja arvutuskeskuses).

Aastatel 1990–1991 kirjastaja ettevõttes Business Communication Centre Ltd. (Tallinn).

Aastatel 1991–1992 ministri nõunik Kultuuriministeeriumis.

Aastatel 1992–1997 kirjastaja ja turvatrükiste peaspetsialist turva- ja reklaamtrükistele spetsialiseerunud trükikojas Vaba Maa.

Aastatel 1997–1999 ministri nõunik – algul Euroopa Liidu asjades, hiljem rahvastiku ja muulaste integratsiooni asjades – Riigikantseleis.

Aastatel 1999–2000 turvatrükiste peaspetsialist trükikojas Vaba Maa.

Aastatel 2000–2019 lektor Tallinna Tehnikaülikoolis, algul pikalt tööstuspsühholoogia instituudis, viimastel aastatel tarkvarateaduse instituudis; osales uurimuslikes projektides. Peetud kursused: psühholoogia ja loogika; suhtlemispsühholoogia; kriisi- ja katastroofipsühholoogia; majanduspsühholoogia / Economic Psychology; tehnopsühholoogia / Techno-psychology; virtuaalsed, mobiilsed ja multilokaalsed töökohad / Virtual, Mobil and Multilocal Work; projektitöö; Assessment and Measurement in Work and Organizational Psychology; Research Methods and Data Analysis. Ta on pidanud erialaseid loenguid ka Poolas Sileesia ülikoolis.

Aastatel 2000–2022 uurija ja lektor koolitus- ja konsultatsioonifirmas PE Konsult OÜ. Firma pakub klientidele riskianalüüsi töökeskkonna füsioloogiliste ja psühholoogiliste ohutegurite väljaselgitamiseks ning nende võimaliku mõju hindamist töötaja tervisele; tööandja psühholoogilist nõustamist tööstressi vähendamiseks; teaduslikult valideeritud psühhomeetrilisi teste, mida tööandjad saavad kasutada kas iseendast paremaks arusaamiseks või erinevateks personaliuuringuteks või personalivalikuks. Uurijana tegi Mart Murdvee faktilisi, statistilisi ja analüütilisi töid, kusjuures statistilistel andmetöötlustel kasutas ta nii korrelatsioon- ja faktoranalüüse kui muid meetodeid. Tema põhiteemadeks lektorina olid distsipliin, motivatsioon, juhtimine, töötajate juhendamine.

Isiklikku
Tema poeg on dirigent ja viiuldaja Mikk Murdvee. Mart Murdvee on maetud Tartu Uus-Jaani kalmistule.

Viited 

Eesti psühholoogid
Eesti õpetajad
Sündinud 1951
Surnud 2022